## L’Hospital Clínic Universitari de València inicia la reforma de la Unitat del Dolor amb una inversió pròxima al mig milió d’euros

*** L’actuació afecta una superfície de més de 300 metres quadrats i permetrà una atenció multidisciplinària del pacient
* La unitat, situada en l’Hospital Malva-rosa, atén més de 8.000 consultes a l’any i realitza prop de 2.000 tècniques intervencionistes**

L’Hospital Clínic Universitari de València ha iniciat la reforma integral de la seua Unitat del Dolor, situada en l’Hospital Malva-rosa, amb una inversió de prop de 500.000 euros. L’actuació es desenrotllarà sobre una superfície aproximada de 330 metres quadrats, en l’ala nord de la planta baixa del Pavelló C i permetrà que els pacients siguen atesos en una àrea exclusiva dedicada al dolor crònic des d’un abordatge multidisciplinari.

La nova unitat disposarà de tres consultes mèdiques, una d’infermeria, una de psicologia, una àrea d’intervencionisme equipada amb l’última tecnologia (equip de radiologia, ecografia, equip de medicina regenerativa, ozó, radiofreqüència, etc.), juntament amb una àrea d’hospital de dia per a tractaments crònics, un espai físic dedicat a la neuromodulació no invasiva, a més de vestuari, magatzems, i espais auxiliars. Tot això s’ha dissenyat per a millorar l’atenció a pacients amb dolor crònic, garantint accessibilitat, il·luminació natural i qualitat de l’aire.

La reforma substituïx les antigues instal·lacions de cuina, que actualment es trobaven sense ús. A més, es renovaran els acabats, instal·lacions elèctriques, climatització, lampisteria, gasos medicinals i es respectaran els elements patrimonials protegits, com la ceràmica dels murs.

La intervenció també preveu la transformació de l’actual sala d’actes en una sala polivalent i es reformaran els lavabos contigus en les zones comunes.

**Activitat assistencial de referència**

La Unitat del Dolor de l’Hospital Clínic atén cada any més de 8.000 consultes i du a terme prop de 2.000 tècniques intervencionistes. Està adscrita al Servici d’Anestesiologia i Reanimació, classificada com una unitat dolor de nivell IV.

Les unitats de nivell IV són centres especialitzats que oferixen el tractament més avançat i multidisciplinari per a pacients amb dolor crònic complex i resistent a altres teràpies, a més d’oferir investigació i formació als diferents professionals sanitaris.

La Unitat del Dolor de l’Hospital Clínic inclou procediments com estimulació medul·lar, teràpia intratecal, radiofreqüència, crioablació, ozonoteràpia, procediments intradiscals, a més de tècniques de neuromodulació no invasiva com l’estimulació magnètica transcranial (TMS), la teràpia transcranial de corrent directe (TDCS) i l’estimulació magnètica funcional (FMS).

Les unitats del dolor de la Comunitat Valenciana treballen amb pacients amb dolor crònic d’origen neuropàtic, oncològic, postquirúrgic o posttraumàtic, derivats des d’altres especialitats mèdiques.

Cada pacient és avaluat de manera individualitzada i, amb això, es determina el millor tractament o tècnica indicada per a cada cas clínic.

Fecha: 29/11/2025